Tshwane-metrobeamptes ondersoek oor video‘n Skermskoot uit die video. Die Tshwane-metropolisie (TMPD) het ŉ ondersoek begin nadat van sy lede op video vasgevang is waar hulle klaarblyklik ŉ man aanrand. Die video, wat wyd op sosiale media versprei word, wys hoe metropolisiebeamptes ŉ man oor ŉ muur by ŉ huis trek en stoot waarna hy op die grond val. Die man word dan herhaaldelik teen die kop geklap waarna vier beamptes hom in ŉ TMPD-bussie laai en wegry. “Die metropolisie kan bevestig dat dit ons voertuig en van ons beamptes is wat in die video gesien kan word,” het sr.supt. Isaac Mahamba, TMPD-woordvoerder, gesê. ŉ Interne ondersoek is van stapel gestuur rakende die video, maar volgens Mahamba is daar nog nie amptelik ŉ klag in dié verband ingedien nie. “Ons versoek die persoon wat klaarblyklik in die video aangerand word om na vore te kom en inligting te verskaf wat met die ondersoek kan help.” Enigiemand met inligting oor die gebeure in die video kan die TMPD anoniem by 083 657 2998 bel.